Fil-Parlament nhar l-Erbgħa , Mario Demarco qal li forsi jkun għaqli li qabel ma jsiru ħatriet sensittivi (mill-Gvern) jkun hemm konsultazzjoni mal-Parlament. Din hi proposta li Alternattiva Demokratika diġa għamlet fl-aħħar Manifest Elettorali tagħha meta ipproponiet li diversi ħatriet isiru bil-kunsens tal-Parlament. Fil-fatt fil- manifest elettorali ta' AD għall-elezzjoni ġenerali tal-2013 , insibu tlett proposti f'dan is-sens. Fil-Kapitlu 6 tal-Manifest li jitkellem dwar riformi kostituzzjonali u demokratiċi hemm il-proposta ġenerali li l-Bordijiet u l-Kummissjonijiet ta' importanza nazzjonali għandhom jinħatru mill-President tar-Repubblika bħala l-Kap tal-Istat u dan mingħajr l-involviment dirett tal-Prim Ministru. Il-President għandu jikkonsulta mhux biss mal-politiċi imma ukoll mas-soċjetà ċivili qabel ma jagħmel/tagħmel il-ħatriet. Fl-istess Kapitlu tal-Manifest Elettorali, Alternattiva Demokratika titkellem ukoll dwar il-ħatra tal-ġudikatura: "L-imħallfin u l-maġistrati m'għandhomx jibqgħu jinħatru mill-Gvern iżda mill-President tar-Repubblika u soġġetti għal konferma mill-Parlament. Dan jiżgura sistema ta' bejn is-setgħa eżekuttiva (eżerċitata f'dan il-każ mill-President tar-Repubblika) u l-leġiżlatura." L-iktar proposta dettaljat qegħda fil- , l-Kapitlu 14, fejn dan jitkellem dwar il-ħatriet fil-MEPA u jgħid hekk : "Il-ħidma tkun effettiva daqs kemm ikunu kompetenti u affidabbli dawk li jinħatru biex imexxu. Alternattiva Demokratika għaldaqstant tipproponi illi filwaqt li l-Gvern tal-ġurnata jibqa' jżomm s-setgħa li jaħtar il-membri ta' din l-Awtorità kkonsolidata, dan m'għandux jagħmlu sakemm il-Parlament permezz ta' Kumitat Magħżul ma jagħtihx il-kunsens tiegħu għall-ħatriet proposti. Il-Parliament ikun jista' jikkunsidra li jagħti l-kunsens tiegħu wara li l-Kumitat Magħżul tiegħu ikun organizza sessjoni pubblika ( ) li fiha jgħarbel lil kull persuna proposta. Kull persuna proposta għandha tkun eżaminata fil-pubbliku dwar l-esperjenza u l-kwalifiċi tagħha konnessi mal-ħatra proposta. Fejn tidħol rappreżentanza mis-socjetà ċivili, in-nominazzjonijiet għandhom isiru direttament mill-korpi effetwati. Għandu jkun hemm inqas uffiċjali pubbliċi bħala membri tal-bord, u rappreżentanza ikbar tas-soċjetà ċivili fl-awtorità kkonsolidata. B'hekk huwa ittamat li jiżdiedu n-nomini ta' persuni kompetenti kif ukoll li jonqsu l-ħatriet ta' persuni li l-iprem kwalifika tagħhom hi l-lealtà politika. B'hekk ukoll il-Parlament ikun qed jieħu lura mingħand il-Gvern rwol importanti biex jassigura li l-ħarsien tal-ambjent jittieħed b'iktar serjetà. Dan jgħodd għaċ-Chairman u l-membri tal-Bord li jmexxu l-Awtorità kif ukoll l-uffiċjali ewlenija fit-tmexxija tal-Awtorità li jinkludu iċ- , id-Diretturi kif ukoll il-membri tal-Kummissjonijiet jew Tribunali tal-Appell li jiddeċiedu dwar talba għal permessi kemm ta' żvilupp kif ukoll dwar riżorsi u permessi ambjentali oħra." Mario de Marco tkellem ukoll dwar jekk Membru Parlamentari għandux ikun jew le. Huwa ma jaqbilx għax jidhirlu li Membru Parlamentari li għadu jaħdem/jipprattika l-professjoni ikun iktar f'kuntatt man-nies. Hawnhekk ma naqblux: għax il-kuntatt prinċipali tal-Membru Parlamentari mhux man-nies in ġenerali jkun, iżda mal-klijenti tiegħu li jiddedikalhom il-ħin u l-enerġija tiegħu. Huwa importanti li l-Membru tal-Parlament jiddistakka ruħu mill-klijenti tiegħu, għax issa l-pajjiz kollu huwa l-klijent tiegħu. Il-pajjiz jeżiġi servizz mill-Membru Parlamentari. Sfortunatament dan is-servizz mhux jieħdu.